SjálfsmyndEins sjálfsmynd getur haft áhrif á annars . Mynd : Shutterstock Kannski er hann með six-pakk þótt hann fari aldrei í ræktina . Kannski fær hún alltaf mörg hundruð læk , alveg sama hvað hún birtir lélegar myndir . Kannski veiðir hann alltaf stærsta laxinn og deilir fimm glaðhlakkalegum myndum af sér með fenginn , eins og til að nudda þér upp úr því . Kannski er hún alltaf að klífa fjöll eða er umvafin kláru og fallegu fólki sem þú vildir óska að þú þekktir . Kannski eru þau óþolandi fullkomin og eiga óaðfinnanlegan garð og börn sem kúka aldrei á stofuteppið . Glansmyndafólkið . Hagnast á vanlíðan þinni Við virðumst hafa miklar áhyggjur af þessu fullkomna fólki og erum búin að gera það ábyrgt fyrir hinum ýmsu hörmungum . Á mbl.is má sjá að samfélagsmiðlar og glansmyndunum sem þar bregður fyrir séu „ eitur “ , í Vísi stendur að þeir hafi „ slæm áhrif á íslensk pör “ og þeir „ skapi kvíða “ samkvæmt RÚV . Ég ætla ekki að véfengja að samanburður við óraunhæfar fyrirmyndir geti valdið minnimáttarkennd . Það er löngu staðfest að lestur tískutímarita gerir konur óánægðari með eigið útlit og minnkar til dæmis sjálfstraust þeirra , enda á meðalmanneskjan erfitt með að samsama sig því sem þar sést . Fólk með lélegt sjálfstraust er betri neytendur , því það reynir að kaupa sér lausnir í formi krema , megrunarlyfja og aðhaldsfatnaðar , svo dæmi séu nefnd . Ýmis stórfyrirtæki hagnast beinlínis á því að láta þér líða illa í eigin skinni . Allt fyrir góða selfie En víkjum okkur aftur að fullkomnu týpunni sem þú elskar að hata á samfélagsmiðlum . Hún er kannski ekki að reyna að selja þér neitt , en samt langar þig að kaupa þér annað líf eftir að hafa flett í gegnum albúmið hennar . Þess má geta að orðin „ glansmyndir samfélagsmiðla “ skila hundruðum niðurstaðna á Google , með boðskap um að ekki sé allt gull sem glóir . Það er enginn með svona six-pakk , hann var bara með góða lýsingu og flottan filter . Hún keyrði kannski langleiðina upp fjallið og labbaði síðasta spölinn til að ná góðri selfie . Helvítis glansmyndafólkið . Samhliða glansmyndunum eru margir að nota samfélagsmiðla til að sýna aðrar hliðar á mannlegri tilvist sem hingað til hefur verið hulin skömm eða þögn . Þannig hafa mikilvægar herferðir átt sér stað þar sem fólk hefur opnað sig um til dæmis geðsjúkdóma , til að draga úr fordómum og auka skilning . Sama má segja um #túrvæðinguna , sem vakti athygli á tíðablæðingum og #Metoo - byltingin fór ekki framhjá neinum , en hún rauf þögnina um kynferðislega áreitni og ofbeldi karla í garð kvenna , sem fyrri kynslóðir ýmist þögðu yfir eða álitu óhjákvæmilegan hluta tilverunnar . Allt er þetta gott og hjálpar okkur að sjá blæbrigðin í lífinu , draga úr einangrun og breyta viðhorfum til hins betra . Þegar þögnin er betri kostur Það eru þó ekki allir í aðstöðu til að opna sig um þær áskoranir sem við þeim blasa , sérstaklega ef það ógnar friðhelgi og einkalífi . Foreldri unglings með persónuleikaröskun þjáist kannski í einrúmi , fremur en að tjá sig opinskátt um vandamálið með tilheyrandi berskjöldun fyrir unglinginn . Stelpu sem var nauðgað er beinlínis óheimilt að tala um það opinberlega , fyrir það gæti hún verið sökuð um ærumeiðingar . Strákur sem á bróður með hegðunarvandamál deilir engu um hversu flókið systkinasamband þeir eiga Strákur sem á bróður með hegðunarvandamál deilir engu um hversu flókið systkinasamband þeir eiga , af ótta við að draga úr framtíðar atvinnumöguleikum bróðurins . Kona sem varð fyrir því að nektarmyndum af henni var dreift á netinu ber harm sinn fremur í hljóði en að taka áhættuna á því að fólk fari að leita að myndunum , fyrir forvitni sakir . Öll heyjum við bardaga Sjálf er ég á samfélagsmiðlum og ég spurði fylgjendur mína á Instagram hvað þeim fyndist um glansmyndafólkið . Þá svaraði mér kona , sem á eiginmann sem glímir við alvarlegt krabbamein . Hún sagði mér að líf hennar einkenndist af stöðugum ótta , áhyggjum og þunglyndi . Sálfræðingurinn hennar hefði ráðlagt henni að vega upp á móti þessu með því að finna jákvæða fleti tilverunnar og einbeita sér að þeim . Stoltinu yfir því að eiga fallegan garð , nautninni sem felst í góðu vínglasi , hlýjunni í faðmlagi góðs vinar . Þessum litlu augnablikum safnaði konan samviskusamlega á síðuna sína , eins og til að púsla saman eigin geðheilsu . „ Ég bjó til glansmynd , “ sagði hún , „ en ekki til að vekja öðrum öfund , heldur til að vekja sjálfri mér von um að lífið sé þess virði að lifa því , þrátt fyrir allt . “ Öll erum við að heyja bardaga sem aðrir vita lítið sem ekkert um – og varðar ekkert um . Við skuldum engum að segja alla sögu okkar , alltaf , alls staðar . Í heimi þar sem við getum verið hvað sem er , verum góð við hvert annað , líka við glansmyndafólkið . Hver veit nema einmitt þau þurfi mest á því að halda .